Source: https://op.europa.eu/portal2012-portlet/html/downloadHandler.jsp?identifier=48ab46af-5a4a-11e2-9294-01aa75ed71a1&format=xhtml&language=mt&productionSystem=cellar&part=
Timestamp: 2020-07-02 07:25:01+00:00
Document Index: 1343111

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

L_2012286MT.01022101.xml
tal-10 ta’ Mejju 2012
dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà tan-Netwerks u l-Informazzjoni għas-sena finanzjarja 2010
wara li kkunsidra l-kontijiet annwali definittivi tal-Aġenzija Ewropea dwar is-Sigurtà tan-Netwerks u l-Informazzjoni għas-sena finanzjarja 2010,
wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea dwar is-Sigurtà tan-Netwerks u l-Informazzjoni għas-sena finanzjarja 2010, flimkien mat-tweġibiet tal-Aġenzija (1),
wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7-0051/2012),
wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
wara li kkunsidra r-Regolament (KE) Nru 460/2004 tal-Parlament Ewropew u tal-Kunsill tal-10 ta’ Marzu 2004 li jistabbilixxi l-Aġenzija Ewropea dwar is-Sigurtà tan-Netwerks u l-Informazzjoni (3), u b’mod partikolari l-Artikolu 17 tiegħu,
wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmija fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,
wara li kkunsidra r-rapport tal-Kumitat għall-Kontroll tal-Baġit (A7-0136/2012),
Jagħti l-kwittanza lid-Direttur Eżekuttiv tal-Aġenzija Ewropea dwar is-Sigurtà tan-Netwerks u l-Informazzjoni dwar l-implimentazzjoni tal-baġit tal-Aġenzija għas-sena finanzjarja 2010;
Jippreżenta l-kummenti tiegħu fir-riżoluzzjoni t’ hawn taħt;
Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea dwar is-Sigurtà tan-Netwerks u l-Informazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (Serje L).
(1) ĠU C 366, 15.12.2011, p. 15.
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà tan-Netwerks u l-Informazzjoni għas-sena finanzjarja 2010
wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 – C7-0051/2012),
billi l-Qorti tal-Awdituri affermat li kisbet assigurazzjonijiet raġonevoli li l-kontijiet annwali tal-Aġenzija Ewropea dwar is-Sigurtà tan-Netwerks u l-Informazzjoni (“l-Aġenzija”) għas-sena finanzjarja 2010 huma affidabbli u li l-operazzjonijiet li jaqgħu taħthom huma legali u regolari,
billi fl-10 ta’ Mejju 2011 il-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tagħha għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:
esprima t-tħassib tiegħu dwar il-fatt li l-Qorti tal-Awdituri rrappurtat approprjazzjonijiet riportati għas-sena ta’ wara li ammontaw għal 19 % tal-baġit totali tal-Aġenzija,
ħeġġeġ lill-Aġenzija tapplika inventarju fiżiku eżawrjenti u tiżgura l-korrettezza tar-reġistri tal-kontabilità,
ħeġġeġ lill-Aġenzija biex:
ittejjeb it-trasparenza tal-estimi u ta’ min huwa responsabbli,
issaħħaħ l-awtorizzazzjoni tal-akkwist tagħha fil-livell tad-deċiżjoni ta’ finanzjament u tal-programm ta’ ħidma,
tiżgura li l-iżvelar tal-eċċezzjonijiet fir-Rapport tal-Attività Annwali (AAR) tagħha jsir b’mod komprensiv,
tiżgura segwitu xieraq tal-irregolaritajiet potenzjali,
tiżviluppa u tirrapporta dwar il-kontroli ex post,
billi l-baġit globali tal-Aġenzija għas-sena 2010 kien EUR 8 113 188, li huwa 0,05 % inqas mill-baġit tagħha għall-2009; billi għall-2010 l-kontribuzzjoni inizjali tal-Unjoni għall-baġit tal-Aġenzija ammontat għal EUR 7 288 200 (6) meta mqabbla ma’ EUR 7 800 000 fl-2009,
Ifakkar li l-kontribuzzjoni inizjali tal-Unjoni lill-Aġenzija għall-2010 ammontat għal EUR 7 288 200; josserva madankollu li EUR 640 000, li ġejjin mill-irkupru tal-bilanċ pożittiv, żdiedu ma’ dak l-ammont, ħaġa li fissret li, konsegwentement, il-kontribuzzjoni totali tal-Unjoni laħqet l-ammont ta’ EUR 7 928 200 għall-2010;
Jirrikonoxxi mill-kontijiet annwali tal-Aġenzija għas-sena finanzjarja 2010 li l-baġit inizjali tagħha ammonta għal EUR 7 928 200; jinnota madankollu li l-Bord ta’ Ġestjoni emenda l-baġit biex jirrifletti l-kontribuzzjoni tal-pajjiżi tal-EFTA, li ammontat għal EUR 184 988;
Jistabbilixxi mill-kontijiet annwali li l-approprjazzjonijiet ġew impenjati b’rata ta’ 99,95 % meta mqabbla ma’ 94,40 % fl-2009, filwaqt li l-ħlasijiet laħqu l-livell ta’ 76,46 % tal-approprjazzjonijiet totali mmaniġġjati, meta mqabbla ma; 75,67 % fl-2009;
L-approprjazzjonijiet riportati
Jinnota mill-kontijiet annwali tal-Aġenzija li EUR 1 987 011 tal-approprjazzjonijiet għall-impenji kkuntrattati sal-aħħar tal-2010 iżda li kienu għadhom ma tħallsux ġew riportati għall-2011; jinnota wkoll li t-total ta’ approprjazzjonijiet riportati kkanċellati fl-2010 huwa ta’ EUR 89 185;
Huwa mħasseb li, għal darba oħra, il-Qorti tal-Awdituri rrappurtat 52 % f’riporti mill-baġit operattiv tal-Aġenzija (Titolu III); jesprimi tħassib li din is-sitwazzjoni tindika dewmien fl-implimentazzjoni tal-attivitajiet tal-Aġenzija li huma ffinanzjati mit-Titolu III u mhijiex konformi mal-prinċipju baġitarju tal-annwalità; għal darba oħra, iħeġġeġ lill-Aġenzija tinforma lill-awtorità ta’ kwittanza dwar l-azzjoni meħuda mill-Aġenzija biex tindirizza dan in-nuqqas;
Il-proċeduri ta’ akkwist
jirrikonoxxi li fl-2011 l-Aġenzija implimentat kontrolli ex post biex ittejjeb il-prestazzjoni tal-kontrolli interni fil-proċeduri ta’ akkwist; iħeġġeġ lill-Aġenzija minkejja dan biex, apparti dan, tibda tħaddem miżuri ta’ verifika ex ante effikaċi biex tevita d-dgħufijiet fl-akkwist; u jistieden lill-Qorti tal-Awdituri tikkontrolla l-effikaċja ta’ dawk il-miżuri;
Huwa infurmat mill-Aġenzija li tejbet it-trasparenza kemm fir-rigward tal-estimi kif ukoll ta’ min għandu r-responsabilità għall-proġetti; saħħet l-awtorizzazzjoni tal-akkwist tagħha fil-livell tad-deċiżjoni ta’ finanzjament u tal-programm ta’ ħidma; żgurat li l-iżvelar tal-eċċezzjonijiet fl-AAR tagħha sar b’mod komprensiv; u żgurat segwitu adegwat tal-irregolaritajiet potenzjali; jistieden madankollu lill-Qorti tal-Awdituri tagħti assigurazzjoni lill-awtorità ta’ kwittanza dwar l-effiċjenza ta’ dawn il-miżuri;
Josserva mill-AAR tagħha li l-Aġenzija kellha l-eżitu li ġej ta’ kuntratti mogħtija konsegwenza ta’ proċeduri ta’ akkwist imnedija fl-2010:
kuntratti: 52, inklużi 20 kuntratti ta’ servizzi u 9 kuntratti ta’ servizzi qafas;
ordnijiet ta’ xiri: 233 li minnhom 79 inħarġu skont kuntratt ta’ servizzi qafas eżistenti;
proċeduri ta’ akkwist imnedija: 36, inkluż 13-il proċedura miftuħa;
Rimborż mill-awtoritajiet fiskali tal-Istat Membru ospitanti
Jinnota għal darba oħra, b’diżappunt, li ma kien hemm ebda progress meta mqabbel mas-sena preċedenti rigward ir-rimborż ta’ EUR 45 000, li huwa l-ammont ta’ VAT imħallsa minn qabel mill-Aġenzija lill-awtoritajiet fiskali tal-Istat Membru ospitanti; iħeġġeġ lill-Aġenzija, għalhekk, tinforma lill-awtorità ta’ kwittanza meta jsir dan ir-rimborż mill-Istat Membru ospitanti;
Huwa mħasseb li, għal darba oħra, in-nuqqasijiet fil-proċeduri għall-għażla tal-persunal għadhom jeżistu u jipperikolaw it-trasparenza tal-proċeduri; jirrikonoxxi li l-Qorti tal-Awdituri rrappurtat li la l-livelli limitu li l-kandidati kellhom jissodisfaw biex jiġu mistiedna għall-intervista u lanqas dawk l-istandards meħtieġa biex jiġu inklużi fil-lista ta’ riżerva ma ġew stabbiliti minn qabel mill-bordijiet tal-għażla; iħeġġeġ għalhekk lill-Aġenzija tindirizza din is-sitwazzjoni u tinforma lill-awtorità ta’ kwittanza dwar l-azzjoni meħuda; jinnota wkoll li l-miżuri meħuda mill-Aġenzija s’issa ntwera li ma kinux biżżejjed f’dan ir-rigward; huwa tal-opinjoni li l-awtorità ta’ kwittanza m’għandhiex tibqa’ taċċetta ripetizzjoni ta’ dan in-nuqqas;
Josserva mill-kontijiet annwali tagħha li l-persunal tal-Aġenzija fl-aħħar tal-2010 kien magħmul minn 40 Aġent Temporanju (TA) u 11-il Aġent Kuntrattwali (CA); jinnota wkoll li 4 karigi TA u 2 CA kienu battala fl-aħħar tal-2010 u li l-proċeduri ta’ reklutaġġ għal 3 karigi battala TA tlestew fir-raba’ kwart tal-2010, filwaqt li l-proċeduri ta’ reklutaġġ għas-CA tnedew fil-bidu tal-2011;
Jinnota barra minn hekk mill-AAR li l-prijoritajiet tas-sezzjoni Riżorsi Umani tal-Aġenzija għall-2010 kienu:
l-ippjanar tar-riżorsi rikorrenti (Pjan tal-Politika tal-Persunal);
miżuri pożittivi miżurabbli għaż-żamma tal-persunal;
servizzi permezz ta’ flussi ta’ ħidma elettroniċi;
jitlob għalhekk lill-Qorti tal-Awdituri tikkonferma lill-awtorità ta’ kwittanza li dawn il-prijoritajiet ġew fil-fatt implimentati;
Jirrikonoxxi li l-Aġenzija qed timplimenta u tikkonsolida l-proċeduri interni u l-kontrolli interni tagħha għaċ-ċirkwiti finanzjarji kollha kif previst fil-Programm ta’ Ħidma tagħha għall-2010;
Jirrikonoxxi barra minn hekk li s-Servizz tal-Awditjar Intern (IAS) wettaq valutazzjoni ta’ riskji żgħar għall-Aġenzija biex jaġġorna l-prijoritajiet tal-awditjar u l-pjan tal-awditjar tal-IAS għall-perjodu 2010-2012; jinnota b’mod partikolari li l-Aġenzija għandha riskju akbar fl-ippjanar, fil-kontabilità, fl-eżekuzzjoni tal-baġit, fl-iżvilupp u l-ġestjoni tal-IT, fil-kontinwità kummerċjali, fir-relazzjonijiet mal-partijiet interessati, fil-komunikazzjoni esterna u fil-valutazzjoni u fl-evalwazzjoni tal-impatt tagħha; iħeġġeġ lill-Aġenzija għalhekk biex tistabbilixxi minnufih il-miżuri meħtieġa biex tnaqqas ir-riskji fl-oqsma msemmija hawn fuq;
Jinnota li fl-2010 l-IAS wettqet awditjar ta’ “l-ippjanar: partijiet interessati u objettivi operattivi” biex tivvaluta u tipprovdi assigurazzjoni raġonevoli dwar l-adegwatezza u l-effikaċja tas-sistema ta’ kontroll intern, relatata mal-produzzjoni u l-ħtiġijiet tal-partijiet interessati u l-effikaċja tal-allokazzjoni tar-riżorsi fir-rigward tal-prijoritajiet fl-attivitajiet operattivi;
Jirrikonoxxi li l-IAS tal-Aġenzija għamel 10 rakkomandazzjonijiet, li tlieta minnhom kienu kklassifikati “importanti ħafna” u sebgħa “importanti”; jinnota li dawn ir-“rakkomandazzjonijiet importanti ħafna” jikkonċernaw:
l-iżvilupp ta’ stampa ġenerali tal-aspettattivi tal-partijiet interessati;
l-involviment tal-partijiet interessati fl-ippjanar tal-proġetti;
it-titjib tal-ġestjoni tar-relazzjonijiet mal-partijiet interessati permezz ta’ għodda adattata tal-IT;
Iħeġġeġ għalhekk lill-Aġenzija biex tkompli:
tinvolvi lill-partijiet interessati qabel/matul l-abbozzar tal-Programm ta’ Ħidma proviżorju tagħha;
tiżviluppa qafas multiannwali li jiddetermina l-oqsma ewlenin ta’ interess u li jistabbilixxi l-prijoritajiet;
issaħħaħ l-użu tar-reazzjonijiet tal-partijiet interessati;
jistieden barra minn hekk lill-Aġenzija tinforma lil-awtorità ta’ kwittanza dwar il-miżuri meħuda f’dan ir-rigward;
Jinnota li l-erba’ rakkomandazzjonijiet importanti ħafna relatati mal-awditjar tal-2009 dwar l-akkwist huma rrappurtati li ġew implimentati mill-Aġenzija u bħalissa qed jiġu rieżaminati mill-IAS;
Jiġbed l-attenzjoni għar-rakkomandazzjonijiet tiegħu mir-rapporti dwar il-kwittanza preċedenti, kif stabbilit fl-Anness ta’ din ir-riżoluzzjoni;
Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (7) dwar il-prestazzjoni, il-ġestjoni finanzjarja u l-kontroll tal-aġenziji.
(5) ĠU L 250, 27.9.2011, p. 186.
(6) ĠU L 64, 12.3.2010, p. 759.
(7) Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).
RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN
Jistieden lill-Aġenzija tistabbilixxi analiżi dijakronika tal-operazzjonijiet imwettqa f’din is-sena u f’dik preċedenti
L-implimentazzjoni tal-baġit tal-Aġenzija ma osservax strettament il-prinċipji tal-annwalità u l-ispeċifikazzjoni: fl-aħħar kwart tas-sena kien hemm konċentrazzjoni ta’ operazzjonijiet
Dgħufijiet fl-implimentazzjoni tal-attivitajiet operattivi: 40 % tal-impenji u iktar minn 50 % tal-ħlasijiet rigward attivitajiet operattivi ġew eżegwiti f’Novembru u Diċembru
Dgħufijiet fil-proċedura ta’ akkwist (il-preselezzjoni tal-offerti ma kinitx ġustifikata, id-dokumenti ta’ valutazzjoni ma ġewx iffirmati mill-kumitat ta’ valutazzjoni, id-dossiers ma kinux strutturati u ma kinux kompluti)
Il-QEA sabet nuqqasijiet fil-proċeduri: sottostima tal-baġits ta’ kuntratt qafas (jiġiferi għal tliet kuntratt ta’ servizzi qafas ta’ tliet snin, il-ħtiġijiet kienu sottovalutati u l-baġit disponibbli għal dan l-infiq għas-sena kollha ntuża fi żmien sitt xhur)
Jistieden lill-Kummissjoni teżamina modi kif tiżgura li l-prinċipju tal-ġestjoni tal-flus abbażi tal-ħtiġijiet ikun implimentat għalkollox.
Jistieden lill-Kummissjoni tiżgura li r-riżervi ta’ flus kontanti tal-Aġenzija jinżammu fl-aktar livell baxx possibbli u fit-tul
Huwa mħasseb dwar il-fatt li l-Qorti tal-Awdituri rrappurtat approprjazzjonijiet riportati għas-sena ta’ wara li ammontaw għal 19 % tal-baġit totali tal-Aġenzija
L-awditjar intern u r-riżorsi umani
Il-proċeduri tal-kontroll intern mhux dokumentati: għandhom jiżguraw trasparenza u ġestjoni finanzjarja tajba
Kisbiet fl-implimentazzjoni tat-tmien rakkomandazzjonijiet li huma tas-Servizz tal-Awditjar Intern: jiġifieri l-politika tal-persunal, it-tiġdid ta’ kuntratti li jispiċċaw fl-2008, l-indipendenza tal-kumitati tal-għażla, is-servizzi tat-taħriġ u trasparenza fil-proċedura ta’ promozzjoni
Nuqqasijiet fil-proċedura tal-għażla tal-persunal
Jistieden lill-Aġenzija tibda tħaddem kontrolli ex post bl-għajnuna ta’ fornitur professjonali
Iħeġġeġ lill-Aġenzija tapplika inventarju fiżiku eżawrjenti u tiżgura l-korrettezza tar-reġistri tal-kontabilità
Il-proċedura tal-akkwist
Jistieden lill-Aġenzija ssaħħaħ il-kontrolli interni tagħha biex tiżgura li l-kuntratti u l-proċeduri ta’ akkwist tagħha jkunu applikati korrettament
Iħeġġeġ lill-Aġenzija biex:
Ittejjeb it-trasparenza fir-rigward tal-estimi u min ikollu r-responsabilità;
issaħħaħ l-awtorizzazzjoni tal-akkwist tagħha fil-livell tad-deċiżjoni ta’ finanzjament u tal-programm ta’ ħidma;
tiżgura li l-iżvelar tal-eċċezzjonijiet fir-Rapport tal-Attività Annwali tagħha jsir b’mod komprensiv;
tiżgura segwitu xieraq tal-irregolaritajiet potenzjali;
tiżviluppa u tirrapporta dwar il-kontroli ex post